Folketing
2004-10-27

Jeg er selvfølgelig helt enig med de ordførere, der har sagt, at det her alene jo slet ikke gør det, at det for så vidt er vigtigere, hvad skolerne gør for at opdrage til demokrati, som det jo f.eks. også hedder i formålsparagraffen for folkeskolen. Man kan også sige, at hvad der er endnu vigtigere end det faktisk er den demokratiske virksomhed, som forældre øver i opdragelsen af deres børn, for demokratiets vugge er hverken skolen eller for den sags skyld det, at vi fra Folketingets side kan beslutte os til at udsende grundloven til alle, der bliver myndige eller opnår valgret i øvrigt til Folketinget. Næ, demokratiets vugge er jo hjemmet i forbindelse med den opdragergerning, som forældrene udøver over for børn og unge. Man lærer der, at den, der råber højest derhjemme, hvad enten det er mor eller far eller lille Viggo, ikke altid har ret. Det er dér, at demokrati for alvor kommer ind under navlen.